Virallinen lehti nro C 310 , 09/10/1998 s. 0079



KIRJALLINEN KYSYMYS E-0535/98 neuvostolle esittäjä(t): Raymonde Dury (PSE) (27. helmikuuta 1998) Aihe: Albaniaa puhuvien kansojen oikeus äidinkielellä tapahtuvaan opetukseen Olemme kuulleet yhä huolestuttavampia uutisia Kosovon alkuperältään albanialaisen väestön vainosta, joka johtuu Serbian ¨etnisistä puhdistuksista¨. Tämä kysymys keskittyy koulutuksen alalla tapahtuvaan sortoon. Serbipoliisien ylläpitämä Prishtinan yliopiston miehitys jatkuu nyt seitsemättä vuotta ja on pakottanut alkuperältään albanialaiset pois yliopiston tiloista. Albanialaiset ovat yrittäneet jatkaa opetusta salassa, mutta jos opettajia löydetään pitämästä tunteja äidinkielellään, heidät pahoinpidellään. Serbipoliisit tukahduttavat väkivalloin rauhalliset mielenosoitukset ja 80 prosenttia yliopiston rakennuksista on tyhjillään. Voiko neuvosto täsmentää: 1. Millaista diplomaattista painostusta se aikoo käyttää Serbian politiikan johdosta, joka rikkoo kansainvälistä lainsäädäntöä vastaan, jossa taataan kaikille ihmisille oikeus koulutukseen omalla äidinkielellä? 2. Miksei useita kuukausia sitten tehtyä päätöstä Euroopan edustajan viran perustamiseksi Kosovoon ole vielä pantu täytäntöön? 3. Aikooko se ryhtyä muihin toimiin demokraattisten ja kansalaisoikeuksien palauttamiseksi, tai Milosevicin painostamiseksi, ottaen etenkin huomioon, ettei Serbia ole pannut täytäntöön Rugovan ja Milosevicin allekirjoittamaa vuoden 1996 ¨koulutussopimusta¨, jonka piti lieventää jännitteitä aiempana vastauksena talouspakotteita koskevaan kansainväliseen painostukseen. Vastaus (16.-17. kesäkuuta 1998) 1. Arvoisaa parlamentin jäsentä huolestuttava Kosovon heikkenevä tilanne on viime kuukausien aikana huolestuttanut myös neuvostoa, joka on paneutunut asiaan ja erityisesti Jugoslavian liittotasavallan ja Kosovon albanialaisjohdon vuonna 1996 allekirjoittaman koulutussopimuksen täytäntöönpanoon. 2. Tyytymättömyys Jugoslavian liittotasavallan harjoittamaan ihmisoikeuspolitiikkaan ja siihen, ettei demokratian sääntöjä kunnioiteta, sai neuvoston tekemään joulukuussa 1997 päätöksen Jugoslavian liittotasavallalle 29. huhtikuuta 1997 myönnettyjen yksipuolisten kaupallisten toimenpiteitten keskeyttämisestä. Neuvosto on toistuvasti vahvistanut kannattavansa päättäväisesti ja yksiselitteisesti kyseisen alueen autonomisuutta, johon kuuluu täyden oikeuden palauttaminen Kosovon albanialaisille heidän äidinkielellään tapahtuvaan opetukseen. Neuvosto nimitti 19. maaliskuuta 1998 Felipe Gonzalezin Jugoslavian liittotasavallasta vastaavaksi erityisedustajaksi, jotta voitaisiin tehostaa EU:n panosta Jugoslavian liittotasavallan ongelmien ratkaisemiseksi. 3. EU on jo useaan otteeseen esittänyt Jugoslavian liittotasavallan viranomaisille EU-toimiston perustamista Prishtinaan, mutta nämä eivät ole vielä vastanneet. Kuitenkin EU on yhä enemmän läsnä Prishtinassa. Euroopan yhteisön humanitaarisen avun toimistolla (ECHO) on pysyvä edustus Kosovon pääkaupungissa, kuten myös Euroopan yhteisön tarkkailumissiolla, joka on siirtänyt Prishtinaan kaksi aiemmin Podgoricassa ollutta tarkkailijaa. Kysymys EU:n pysyvästä läsnäolosta Prishtinassa on edelleen ajankohtainen. 4. EU:n sekä muiden kansainvälisten toimijoiden päättäväinen diplomaattinen painostus Kosovon kriisin aikana sai Serbian viranomaiset tekemään 23. maaliskuuta 1998 Kosovon albanialaisjohdon kanssa sopimuksen vuoden 1996 koulutussopimuksen täytäntöönpanosta. EU on alusta lähtien voimakkaasti tukenut St. Egidion yhteisöä, joka on pysynyt tiiviissä yhteydessä EU:n puheenjohtajavaltion sekä jäsenvaltioiden kanssa. EU on jo ilmoittanut halukkuudestaan antaa merkittävää tukea sopimuksen täytäntöönpanemista varten; puheenjohtajavaltio ja komissio tekivät yhteisvierailun Belgradiin ja Prishtinaan 31. maaliskuuta - 1. huhtikuuta 1998 tehdäkseen suoraan yhteistyötä arkkipiispa Paglian ja paikallisten viranomaisten kanssa sekä selvittääkseen miten EU voisi parhaiten tukea sopimuksen toteuttamista.